A ngábɔ̌ fə ǹkúkúmá Nabukodonosr məlɔ́, a ngábɔ̄ nâ a kála mīńkál ábə Zambá, ǎ ngabɔ ǹló álɛ̌d, a bɔ̌ fə ǹnə́m wóé álɛ̌d təge dúgan ábə Ǹtondôbə Zambá Ísraɛ̂l. 14Dzam də́dā, bətə́bə̄ bə́ ósú bəfada bə́sə ai ayɔŋ ásə̄ bə́ ngábɔ eyə́gan ábē, bə́ ngátoŋ nyié mǎm yā məyɔŋ bíkúl, bə́ ngabɔli Ndá Ǹtondôbə yǎ á ngáman fúbu nyémēn á Yērúzalɛm. 15Ǹtondôbə, Zambá běsīá bábán, á ngābɔ m̀bán yā álóm bɔ bəlóman bóé ású á ngábə̄ wógo bod bóé ngɔ́l ai étɔbɔgɔ dzíé; 16bə́ ngálaŋan bə́ kpə́ləgə bəlóman bə́ Zāmbá, bə́ byandígi bibúg bíé, bə́ woege bəprofɛ́d, a kələ kwí anə́ ólūn Ńtondôbə ó ngáyóŋ áyɔŋ díé á nyɔ́l təgě fə ai avaŋá. 17Asú tē á ngālóm bɔ ǹkúkúmá Kaldéan, ńdɔ̄ a ngáwé bə̄ndómán bóé ai okəŋ bítá á ḿfūfúb étɔbɔgɔ étēde, təge wóg ndómán mod ngə́ ngɔn miníngá ngɔ́l, tɔ ǹnǒm mod tɔ ényɔ́ á bəgə́ áyān á ńlō; a ngávə́ bɔ́ bə́sə̄ á mɔ́ móé. 18Byə́m bísə̄ yā Ndá Zambá, ébí bīnén ai ébí bītɔ̄g, məndá mə́ ákúmá yā Ndá Ǹtondôbə ai məndá mə́ ákúmá mə́ ńkúkúmá ai miǹtómbā míé, ńdɔ a ngáman kə ai bísə̄ á Babilón. 19Ńdɔ̄ bə́ ngádígī Ndá Zambá, bə́ búgú ḿfǐm yā Yērúzalɛm, bə́ ngádígī fə məndá mə́ kúmā mə́sə ai ndóan, bə́ ngandáman bidimá bí byə́m bísə. 20Ébá bə́ ngáfamala ókəŋ bítá, Nabukudonosor a kə́ ai bɔ́ á məkaban á Babilón, bə́ ńtɔ̄á bəlɔ̌ bóé nyémen ai ébá bə́ bɔ́n bóé, a kələ kwí ásɔ̄ lə́ édzóē Pérsian. 21Éyə̄ hḿ ébug Ńtondôbə a ngákɔ́bɔ̄ ânyǔ profɛ́d Yeremías é ngákə tóban ná: “A kələ kwí anə́ ńnam wáyi mǎn dzálā bə̄sábad bóé, ǹnam wâyi dzálā bəsábad á táŋ məlú mə́sə̄ yā ábǒg ámalá, a kələ kwí ánə̄ mīm̀bú mə̄wóm zamgbál myáyi kwí.” 22Hədá, á ḿbú ósú Sirus, ǹkúkúmá yǎ Pérsia, ḿból yə̄ nâ ebúg Ńtondôbə̌ yā ânyǔ Yeremías é tóbán, ńdɔ Ǹtondôbə a ngávəle ǹsísīm Sirus, ǹkúkúmá yā Pérsia, ású yə̄ nâ á lóm abénde édzōē dzíé ésə a tilí fə̄ dɔ́ á bə̄kálada nâ: